b'\n_START_ARTICLE_\nMali ponirek\n_START_SECTION_\nOpis\n_START_PARAGRAPH_\nOdrasle ptice dose\xc5\xbeejo med 25 in 29\xc2\xa0cm v dol\xc5\xbeino ter tehtajo med 130 in 235 gramov. Perut je dolga med 97 in 107,5\xc2\xa0cm, kar izkazuje slabe letalne sposobnosti malega ponirka, ki se, podobno kot ostali ponirki, nerad dvigne v zrak. Gnezdo, v katerega samica izle\xc5\xbee od 4 do 6 belih jajc, si mali ponirek zgradi na plavajo\xc4\x8dem kupu rastlinja. Kadar so jajca za kraj\xc5\xa1i \xc4\x8das prepu\xc5\xa1\xc4\x8dena sama sebi, jih star\xc5\xa1i obi\xc4\x8dajno prekrijejo z rastlinjem, da jih plenilci te\xc5\xbeje opazijo. Inkubacijska doba jajc je okoli 20 dni. V Sloveniji ima mali ponirek po dva zaroda. Prvi se obi\xc4\x8dajno izvali v aprilu, drugi pa v juliju. Je delna selivka, ki se prehranjuje z drobnimi ribicami in vodnimi nevreten\xc4\x8darji, ki jih lovi pod vodno gladino._NEWLINE_Med dvorjenjem ima kostanjevo rjavo obarvan vrat, sicer pa so v navadnem perju lica, vrat in prsi oker barve. Ima \xc4\x8dokat in koni\xc4\x8dast kljun in se, kot vsi ponirki, zelo dobro potaplja. Za malega ponirka je zna\xc4\x8dilno, da samec poskrbi za mladi\xc4\x8da, ki se izvali prvi, samica pa medtem naprej vali preostala jajca. Mladi ponirki znajo \xc5\xbee kmalu po izvalitvi plavati, kljub temu pa jih star\xc5\xa1i pogosto vozijo na svojem hrbtu. Popolnoma se osamosvojijo po pribli\xc5\xbeno \xc5\xa1estih tednih.'